U ZAGREBU ODRŽANA 15.SREDNJPOEUROPSKA MATEMATIČKA OLIMPIJADA, NAŠI UČENICI OSTVARILI VRLO LIJEP USPJEH!

Jučer je u Zagrebu završena 15. Srednjoeuropska matematička olimpijada. Na tom natjecanju sudjeluje 10 država Srednje Europe: Austrija, Češka, Hrvatska, Litva, Mađarska, Njemačka, Poljska, Slovačka, Slovenija i Švicarska. Ove je godine, kao jedanaesta ekipa i naš gost, pozvana ekipa susjedne Bosne i Hercegovine koja je na natjecanju sudjelovala online kao i predstavnici Njemačke i Litve. Preostalih 8 država okupilo se na natjecanju u Zagrebu tako da je ovo natjecanje jedno od rijetkih međunarodnih natjecanja znanja koje se u ove zadnje dvije godine održalo uživo omogućivši tako mladim matematičarima iz srednje Europe da se okupe na jednom mjestu.

Ovaj je skup održan od 23. do 29. kolovoza u organizaciji Hrvatskoga matematičkog društva, a rad žirija, natjecanja te otvaranje i zatvaranje se održalo na Fakultetu elektrotehnike i računarstva, instituciji partneru u provedbi ovog događaja. Uz prigodan program izleta i razgledavanja grada Zagreba, sudionici su mogli, u izvjesnoj mjeri, upoznati grad Zagreb i njegovu okolicu kao i posjetiti nacionalni park Plitvička jezera. Sudionici su bili smješteni u studentskom domu „Stjepan Radić“. Uz poštivanje epidemioloških mjera, cijeli se program odvio na najbolji mogući način i bez ikakvih poteškoća.

Žiri s predsjednikom **Matijom Bašićem** je odradio veliki dio posla u pripremi i odabiru zadataka, a jednako tako i ocjenjivači tih zadataka, njih ukupno 14. Samo natjecanje se sastoji od pojedinačnog i ekipnog dijela. Na pojedinačnom dijelu, natjecatelji rješavaju 4 vrlo zahtjevna zadatka, po jedan iz algebre, kombinatorike, geometrije i teorije brojeva u vremenu od 5 sati, dok na ekipnom nacionalne ekipe koje se sastoje od 6 članova, u vremenu od 5 sati, zajedno rješavaju 8 zadataka, po 2 iz svakog navedenog područja.

Ekipu Republike Hrvatske sačinjavali su **Namik Agić**, **Janko Bušelić**, **Petar Sruk** i **Patrick Pavić** iz XV. gimnazije Zagreb, **Stella Čolo** iz Gimnazije Frana Petrića iz Zadra i **Emanuel Tukač** iz Prve gimnazije Varaždin, a voditelji su bili Ilko Brnetić i Ivan Novak.

Na pojedinačnom natjecanju apsolutni pobjednik je bio **Kosma Kasprzak iz Poljske** koji je jedini od 66 natjecatelja potpuno točno riješio sva 4 zadatka. Ukupno je dodijeljeno 6 zlatnih, 11 srebrnih i 18 brončanih medalja, a naši su učenici, već standardno, ostvarili vrlo lijep uspjeh osvajanjem **2 srebrne** i **3 brončane** medalje.

Od naših učenika **srebrne medalje** na pojedinačnom natjecanju su ostvarili **Patrik Pavić** i **Stella Čolo**, a **brončane medalje** **Namik Agić**, **Janko Bušelić** i **Emanuel Tukač**.

Na ekipnom natjecanju između 11 nacionalnih ekipa pobijedila je ekipa s Poljske s maksimalno mogućih 64 boda. U poretku od drugog do šestog mjesta borba je bila vrlo izjednačena, jer je razlika bodova od drugoplasirane do šestoplasirane ekipe bila tek 2 boda; no, srebrna je ekipa Mađarske, a brončana ekipa Hrvatske s posve jednakim brojem bodova kao i Mađari (prema pravilima, srebrni su Mađari zbog distribucije bodova po zadatcima). Time su naši učenici **na ekipnom natjecanju dobili brončane medalje**; valja napomenuti da je svatko od članova ostvario značajan doprinos u tom rezultatu.

Osnovne informacije o natjecanju mogu se naći na web stranici: memo2021.math.hr .

U organizaciji i provedbi ovog događaja sudjelovale su 31 osobe - glavni organizatori, članovi povjerenstva za izbor, ocjenjivači i vodiči. Hrvatsko matematičko društvo zahvaljuje svima njima na uspješnoj organizaciji i provedbi natjecanja.

Veliko hvala partneru, Fakultetu elektrotehnike i računarstva Sveučilišta u Zagrebu, na ustupljenim resursima i sveobuhvatnoj pomoći prilikom provedbe svih aktivnosti.

Osobito zahvaljujemo Ministarstvu znanosti i obrazovanja koje je financiralo održavanje 15. Srednjoeuropske matematičke olimpijade.

-----

U privitku Vam šaljemo fotografiju naše ekipe prilikom dobivanja brončanih medalja na ekipnom natjecanju.